text: Regeringen forlænger grænsekontrollen
  13 april 2018 kl. 14.01
  Grænsekontrollen bliver forlænget til foreløbig 12. november. Det meddelte regeringen fredag eftermiddag..
  
  Fredag har den danske regering besluttet, at grænsekontrollen skal forlænges med 6 måneder, når den midlertidige grænsekontrol på de nuværende betingelser udløber den 11. maj i år.
  Dermed forsætter grænsekontrollen ved den dansk-tyske frem til 12. november.
  - Der er stadig pres på Europas ydre grænser og udfordringer med migranter, der flytter sig op gennem Europa. Samtidig er der fortsat en alvorlig terrortrussel mod Danmark, hvilket gør grænsekontrollen nødvendig. Det er både min og regeringens vigtigste prioritet at passe bedst muligt på Danmark, siger Udlændinge- og integrationsminister, Inger Støjberg (V), i en pressemeddelelse.
  Den danske regering har orienteret Europakommissionen og de øvrige Schengenmedlemsstater om beslutningen.
  Ressourcerne kan bruges andre steder
  Aabenraas borgmester Thomas Andresen mener ikke, at grænsekontrollen har den store betydning for en række områder.
  - Jeg mener fortsat at grænsekontrollen, som den eksisterer i dag, hverken generer varer eller arbejdskraftens frie bevægelighed, siger han til TV SYD og forsætter:
  - Det er de ydre grænser til Europa, der er værd at holde øje med. Det er mange andre steder, man kan bruge ressourcerne, men det er nu engang regeringens valg, siger Aabenraas borgmester.
  
  